<classify> MKAZI wa kijiji cha Uzi, wilaya ya Kati Unguja, Ali Suleiman Ali 25 ameanza kutumikia miaka 10 ya Chuo cha Mafunzo baada ya kuhukumiwa na Mahakama ya Mwera kwa kosa la kutorosha na kubaka msichana akiwa chini ya uangalizi wa wazazi wake.Mwendesha Mashtaka kutoka Ofisi ya Mkurugenzi wa Mashtaka DPP Ayoub Nassor alisema mtuhumiwa alitenda kosa hilo Mei 19, mwaka 2018 kwa kumchukuwa msichana huyo na kumpeleka katika nyumba yake kwa lengo la kumbaka. Nassor alisema kutorosha ni kosa kwa mujibu wa sheria za mwenendo wa makosa ya jinai ya Zanzibar katika sheria ya mwaka 2018. Aidha mtuhumiwa huyo alitenda kosa lingine la kumbaka msichana huyo ambaye yupo chini ya uangalizi wa wazazi wake akiwa ni mwanafunzi.Kesi hiyo ilianza kusikilizwa Aprili 9, mwaka huu kwa kuitwa mashahidi mbele ya mahakama ambao walikiri kushuhudia tukio hilo. Hakimu wa Mahakama ya Mwera, Khamis Ali akisoma hukumu hiyo alisema mtuhumiwa amefanya makosa mawili ya udhalilishaji wa kijinsia yakiwa na lengo la kuharibu mustakabali wa maisha kwa msichana huyo.Alisema adhabu ya miaka mitatu imetolewa kwa mtuhumiwa kwa kosa la kutorosha msichana ambaye yupo chini ya uangalizi wa wazazi wake jina linahifadhiwa. Aidha mtuhumiwa atatumikia adhabu ya kwenda jela miaka 10 kwa kosa la kubaka ambalo lipo katika makosa ya sheria ya mwenendo wa makosa ya jinai kwa mujibu wa sheria ya mwaka 2018. Hakimu Ali alibainisha pia mtuhumiwa atatumikia adhabu zote hizo sambamba miaka 10, huku ruhusa ya kukata rufaa ikitolewa.  <topic>: KITAIFA 